Klop op skouer vir beriggewing oor biddag | Netwerk24
Deur GPD Terblanche, Bloemfontein 06 Mei 2017 05:00
Goeie wyn het nie prys nodig nie, maar dit kan nie nagelaat word om Gert Coetzee, redakeur van Volksblad, en sy nuusspan op die skouer te klop vir die uitmuntende wyse waarop hulle die boodskap van Christelike hoop van die Angus Buchan- massasaamtrek buite Bloemfontein in hulle koerant uitgedra het nie.
Die meelewende en simpatieke beriggewing het sterk daartoe bygedra om dit 'n dag van ware geestelike triomf te maak.
Die fyn nuanseringe en gevoelige rimpelings van 'n magtige skare . . . een van die grootste ooit . . . het hulle meesterlik opgevang en weergegee, ook vir die derduisende geloofshongeres wat gesmag het om ook daar te wees.
Soos so dikwels in ons land en volk se bitter-soet geskiedenis was hierdie herout daar om waar te neem en aan die wêreld te vertel op 'n tydstip toe dit so nodig was toe gelowiges in wanhoop en allesverlorenheid versink het.